**![D:\สปสช\แบบฟอร์ม\logo_spsc[1].png]()**

**ระเบียบกองทุนหลักประกันสุขภาพองค์การบริหารส่วนตำบลไม้เรียง**

**ว่าด้วยเรื่องการดำเนินงานและการบริหารจัดการกองทุนหลักประกันสุขภาพองค์การบริหารส่วนตำบลไม้เรียง พ.ศ. 2562**

**องค์การบริหารส่วนตำบลไม้เรียง**

**อำเภอฉวาง จังหวัดนครศรีธรรมราช**

**ระเบียบกองทุนหลักประกันสุขภาพองค์การบริหารส่วนตำบลไม้เรียง**

**ว่าด้วยเรื่องการดำเนินงานและการบริหารจัดการกองทุนหลักประกันสุขภาพ**

**องค์การบริหารส่วนตำบลไม้เรียง พ.ศ. 2562**

……………………………………………………….

โดยที่คณะกรรมการหลักประกันสุขภาพแห่งชาติ ได้ออกประกาศ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ. 2561 เพื่อปรับปรุงหลักเกณฑ์ให้องค์กรปกครองส่วนท้องถิ่นเป็นผู้ดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ให้มีความเหมาะสมเกิดประสิทธิภาพในการดำเนินงาน และยกเลิกประกาศคณะกรรมการหลักประกันสุขภาพแห่งชาติ เรื่อง การกำหนดหลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการกองทุนหลักประกันสุขภาพในระดับท้องถิ่นหรือพื้นที่ พ.ศ.2557 และ (ฉบับที่ 2) พ.ศ. 2559 และ (ฉบับที่ 3) พ.ศ. 2561

ฉะนั้นเพื่อให้การดำเนินงานและบริหารจัดการกองทุนหลักประกันสุขภาพองค์การบริหารส่วนตำบล ไม้เรียง เป็นไปตามประกาศคณะกรรมการหลักประกันสุขภาพแห่งชาติ เรื่อง การกำหนดหลักเกณฑ์เพื่อสนับสนุน ให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ. 2561

อาศัยอำนาจตามความในข้อ 16 (3) แห่งประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพใน ระดับท้องถิ่นหรือพื้นที่ พ.ศ. 2561 และเอกสารหมายเลข 1 แนบท้ายประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ. 2561 หมวดที่ 3 ข้อ 6 ข้อ 7 และข้อ 8 ประกอบมติ การประชุม คณะกรรมการกองทุนหลักประกันสุขภาพองค์การบริหารส่วนตำบลไม้เรียง ครั้งที่ 1/256๒ เมื่อวันที่ ๑๓ กุมภาพันธ์ ๒๕๖๒ คณะกรรมการกองทุนหลักประกันสุขภาพองค์การบริหารส่วนตำบลไม้เรียง จึงออกระเบียบไว้ ดังต่อไปนี้

ข้อ 1 ระเบียบนี้เรียกว่า “ระเบียบกองทุนหลักประกันสุขภาพองค์การบริหารส่วนตำบลไม้เรียง ว่าด้วยเรื่อง การดำเนินงานและการบริหารจัดการกองทุนหลักประกันสุขภาพองค์การบริหารส่วนตำบลไม้เรียง พ.ศ. 256๒”

ข้อ 2 ระเบียบนี้ให้ใช้บังคับตั้งแต่วันที่ประกาศเป็นต้นไป

ข้อ 3 ให้ยกเลิก

 (1) ระเบียบกองทุนหลักประกันสุขภาพองค์การบริหารส่วนตำบลไม้เรียง พ.ศ. 25๕๗

ข้อ 4 ให้ประธานกรรมการกองทุนหลักประกันสุขภาพองค์การบริหารส่วนตำบลไม้เรียงรักษาการตามระเบียบนี้มีอำนาจตีความ วินิจฉัยปัญหา กำหนดหลักเกณฑ์ และกำหนดวิธีปฏิบัติเพื่อดำเนินการให้เป็นไปตาม ระเบียบนี้

ข้อ 5 ในระเบียบนี้

“องค์การบริหารส่วนตำบล” หมายความว่า องค์การบริหารส่วนตำบลไม้เรียง

/ “กองทุน”...

-๒-

“กองทุน” หมายความว่า กองทุนหลักประกันสุขภาพองค์การบริหารส่วนตำบลไม้เรียง

“ประกาศกองทุน” หมายความว่า ประกาศคณะกรรมการหลักประกันสุขภาพแห่งชาติ เรื่อง หลักเกณฑ์เพื่อสนับสนุนให้องค์กรปกครองส่วนท้องถิ่นดำเน**ิ**นงานและบริหารจัดการระบบหลักประกันสุขภาพในระดับท้องถิ่นหรือพื้นที่ พ.ศ. 2561

“คณะกรรมการกองทุน” หมายความว่า คณะกรรมการกองทุนหลักประกันสุขภาพองค์การบริหารส่วนตำบลไม้เรียง

“คณะอนุกรรมการ” หมายความว่า คณะอนุกรรมการที่คณะกรรมการกองทุนแต่งตั้งเพื่อช่วยเหลือในการปฏิบัติหน้าที่ตามที่คณะกรรมการกองทุนมอบหมาย หรือตามที่ประกาศกองทุนกำหนด

“คณะทำงาน” หมายความว่า คณะทำงานที่คณะกรรมการกองทุนแต่งตั้งเพื่อช่วยเหลือในการปฏิบัติ หน้าที่ตามที่คณะกรรมการกองทุนมอบหมาย หรือตามที่ประกาศกองทุนกำหนด

“ที่ปรึกษาคณะกรรมการกองทุน” หมายความว่า สาธารณสุขอำเภอ หัวหน้าหน่วยบริการประจำที่ จัดบริการสาธารณสุขในพื้นที่ และท้องถิ่นอำเภอ

“เจ้าหน้าที่” หมายความว่า บุคลากรขององค์การบริหารส่วนตำบลไม้เรียงที่ได้รับการแต่งตั้งให้ปฏิบัติหน้าที่เกี่ยวกับการดำเนินงานและบริหารจัดการกองทุน

**หมวด 1**

**การบริหารทั่วไป**

ข้อ 6 การดำเนินงานและบริหารจัดการกองทุนให้เป็นไปตามประกาศคณะกรรมการหลักประกันสุขภาพแห่งชาติ หรือหลักเกณฑ์เพื่อสนับสนุนให้องค์กรปกครองส่วนท้องถิ่นดำเนินงานและบริหารจัดการระบบ หลักประกันสุขภาพในระดับท้องถิ่นหรือพื้นที่ พ.ศ. 2561

กรณีคณะกรรมการหลักประกันสุขภาพแห่งชาติ หรือสำนักงานหลักประกันสุขภาพแห่งชาติได้มี การแก้ไขเพิ่มเติมเปลี่ยนแปลง ประกาศกองทุน หรือกำหนดหลักเกณฑ์เพิ่มเติม ให้ระเบียบนี้มีผลบังคับใช้ต่อไปเท่าที่ไม่ขัดแย้ง

ข้อ 7 การดำเนินงานทางด้านธุรการระบบงานสารบรรณ รูปแบบเอกสาร แบบฟอร์มต่างๆ ให้เป็นไป ตามที่องค์การบริหารส่วนตำบลกำหนด ทั้งนี้ต้องไม่ขัดแย้งกับประกาศกองทุน

**หมวด 2**

**ค่าตอบแทนการประชุมค่าใช้จ่ายในการเดินทางไปราชการและค่าใช้จ่ายอื่นในการปฏิบัติหน้าที่**

ข้อ 8 ให้คณะกรรมการกองทุน ที่ปรึกษาคณะกรรมการกองทุน คณะอนุกรรมการ คณะทำงาน ได้รับค่าตอบแทนในการประชุมดังนี้

8.1 ค่าตอบแทนในการประชุมสำหรับคณะกรรมการกองทุน หรือที่ปรึกษาคณะกรรมการกองทุนครั้งละ 400 บาท ต่อคน เดือนหนึ่งไม่เกิน 800 บาท

8.2 ค่าตอบแทนในการประชุมสำหรับคณะอนุกรรมการ หรือคณะทำงานครั้งละ 300 บาท ต่อคน เดือนหนึ่งไม่เกิน 600 บาท

/ ข้อ ๙...

-๓-

ข้อ 9 ค่าตอบแทนในการประชุมสำหรับบุคคลภายนอกที่เข้าร่วมประชุมคณะกรรมการกองทุน หรือคณะอนุกรรมการ หรือคณะทำงาน ให้เบิกจ่ายค่าตอบแทนได้เท่ากับคณะกรรมการกองทุน หรือคณะอนุกรรมการ หรือคณะทำงานแล้วแต่กรณี

ข้อ 10 ค่าตอบแทนในการประชุมสำหรับเจ้าหน้าที่ขององค์การบริหารส่วนตำบลที่เข้าร่วมประชุม คณะกรรมการกองทุน หรือคณะอนุกรรมการ หรือคณะทำงาน ให้เบิกจ่ายค่าตอบแทนได้เท่ากับคณะกรรมการกองทุน หรือคณะอนุกรรมการ หรือคณะทำงาน แล้วแต่กรณี

ข้อ 11 คณะกรรมการกองทุนมีอำนาจปรับอัตราค่าตอบแทนในการประชุมระหว่างปีงบประมาณ ทั้งนี้ ตามมติที่คณะกรรมการกองทุนกำหนดแต่ละปีงบประมาณได้

ข้อ 12 ค่าใช้จ่ายในการเดินทางไปราชการของคณะกรรมการกองทุน ที่ปรึกษาคณะกรรมการกองทุน อนุกรรมการ คณะทำงาน เจ้าหน้าที่และบุคคลภายนอก ให้เบิกจ่ายได้ในอัตราไม่เกินระเบียบของทางราชการโดยอนุโลม ทั้งนี้ โดยการอนุมัติของประธานกรรมการกองทุน

ข้อ 13 ค่าใช้จ่ายในการจัดประชุม หรือค่าใช้จ่ายอื่นๆ ในการปฏิบัติหน้าที่ ที่มิได้กำหนดไว้ในระเบียบนี้ ให้เบิกจ่ายได้ในอัตราไม่เกินระเบียบของทางราชการโดยอนุโลม

ข้อ 14 ค่าใช้จ่ายในการดำเนินงานและการบริหารจัดการ หรือพัฒนากองทุน ต้องไม่เกินอัตรา ร้อยละของเงินรายรับของกองทุนตามที่ประกาศกองทุนกำหนด

ข้อ 15 ค่าตอบแทนการประชุม ค่าใช้จ่ายในการเดินทางไปราชการ และค่าใช้จ่ายอื่นในการปฏิบัติหน้าที่ ที่อยู่ระหว่างดำเนินการ หรือเบิกจ่ายไปก่อนวันที่ระเบียบนี้ใช้บังคับ ให้ถือเป็นรายจ่ายที่จ่ายได้ตามระเบียบนี้

**หมวดที่3**

**บทเฉพาะกาล**

ข้อ 16 การแก้ไข ปรับปรุง เพิ่มเติม ระเบียบกองทุนหลักประกันสุขภาพองค์การบริหารส่วนตำบลไม้เรียง ให้เป็นไปตามมติที่ประชุมของคณะกรรมการบริหารกองทุนหลักประกันสุขภาพองค์การบริหารส่วนตำบลไม้เรียง

ประกาศ ณ วันที่ ๑๓ กุมภาพันธ์ ๒๕๖๒

 ธรรมศักดิ์ อุบล

(นายธรรมศักดิ์ อุบล)

 ประธานกองทุนหลักประกันสุขภาพ

 องค์การบริหารส่วนตำบลไม้เรียง